เดินหน้านโยบายดีพร้อม แคร์ ยกระดับงานฝีมือหัตถกรรมท้องถิ่น เร่งสร้างมูลค่าและแก้ไขปัญหาแก่ผู้ประกอบการในพื้นที่ภาคเหนือ
ดร.ณัฐพล รังสิตพล อธิบดีกรมส่งเสริมอุตสาหกรรม (กสอ.) หรือดีพร้อม เปิดเผยว่า สถิติในภาพรวม ประเทศไทยมีผลิตภัณฑ์และสินค้าชุมชนกว่า 190,000 รายการ และผู้ประกอบการวิสาหกิจชุมชนรวมกว่า 50,000 ราย ที่ประสบปัญหาในการปรับตัวสู่การแข่งขันและการสร้างความแข็งแกร่งในระดับเศรษฐกิจในระดับฐานราก โดยเฉพาะสินค้าประเภทงานฝีมือ - หัตถกรรมท้องถิ่น ซึ่งเป็นรูปแบบสินค้าที่หลายภูมิภาคนำมาพัฒนาเป็นธุรกิจและใช้สร้างรายได้ให้กับคนในชุมชน ด้วยสถานการณ์ปัจจุบันที่ความต้องการของผู้บริโภคและไลฟ์สไตล์การใช้ชีวิตเริ่มมีความหลากหลายจึงทำให้การแข่งขันในธุรกิจดังกล่าวจำเป็นต้องมีการปรับกลยุทธ์ทั้งในเรื่องการออกแบบมาตรฐาน การใช้ประโยชน์ รวมถึงนวัตกรรมใหม่ๆ โดยกรมส่งเสริมอุตสาหกรรม ได้เห็นถึงความสำคัญของการยกระดับงานหัตกรรมท้องถิ่นให้มีมูลค่าและสามารถแข่งขันได้ในตลาดยุคใหม่ จึงเดินหน้านโยบายปี 2565 ดีพร้อมแคร์ ร่วมกับมหาวิทยาลัยธรรมศาสตร์ ศูนย์ลำปาง เพื่อสร้างมูลค่าและแก้ไขปัญหาที่เกิดขึ้นกับสินค้าประเภทงานฝีมือ โดยเฉพาะสินค้าประเภทเซรามิก เน้นการสร้างความร่วมมือใน 2 ด้าน  ได้แก่ การให้ความร่วมมือด้านบุคลากรมีความรู้ความสามารถและประสบการณ์ในการให้ความรู้ทักษะด้านการออกแบบและพัฒนาผลิตภัณฑ์แก่นักศึกษาของศูนย์ลำปาง การให้ความร่วมมือด้านการสนับสนุนวัสดุอุปกรณ์ เครื่องมือเครื่องใช้ เทคโนโลยีและสถานที่ของศูนย์วิจัยและพัฒนาวัสดุอุตสาหกรรมสร้างสรรค์ในการฝึกภาคปฏิบัติสำหรับนักศึกษาสำหรับเป้าหมายของความร่วมมือดังกล่าว เป็นการสนับสนุนแผนพัฒนาจังหวัดลำปางและภูมิภาค รวมถึงให้ภาคอุตสาหกรรมในพื้นที่ภาคเหนือเกิดการต่อยอดการเพิ่มประสิทธิภาพการผลิตด้วยเทคโนโลยีและนวัตกรรม และนโยบายสนับสนุนให้ภาคอุตสาหกรรมมีผลิตภัณฑ์เชิงนวัตกรรมรูปแบบใหม่ๆ รวมทั้งส่งเสริมให้ภาคอุตสาหกรรมมีการพัฒนานวัตกรรมและวัสดุอุตสาหกรรม เพื่อเพิ่มมูลค่าและถ่ายทอดองค์ความรู้ให้ภาคอุตสาหกรรม เพื่อให้เกิดการต่อยอดการผลิตเชิงพาณิชย์ต่อไป